**ДОЦЕНТКИ**

(политически некоректни мисли)

Знаем си, че България не е много напред в науката и научните изследвания, в различните класации на страни, университети, академии, научни области и учени в тях. Ако, случайно, се окаже че българска институция/учен(и) са на 50-то място от 100 разглеждани, това се приема като безспорно доказано постижение и съответната институция/учени го възприемат като защитна броня на своето съществуване и мото на своите искания. Никой, обаче, не е парадирал досега с обстоятелството че **България е на първо място в Европа по брой на доцентки на глава от населението**. При това, този брой продължава неудържимо да расте.

Ще ми се да разгледам основните черти на българската доцентка (без да се разбира че повечето от тях не са присъщи и на доцентите), генезиса и развитието на този основен стълб на българската наука и висше образование, това, което стои зад често преценявания като добър български научен потенциал. Разбира се - с уговорката че в различните научни области доцентките имат различни особености и концентрация, и че естествено, има изключения от събирателния образ.

Първа характерна черта на българската доцентка е че за да стане такава, най-голямата трудност съвсем не е да създаде научни приноси в интернационалната наука. Най-голямата трудност, всъщност, е да попадне в научна институция (факултет, институт) като специалист, научен сътрудник или младши асистент. (Кариерата на днешната българска доцентка рядко е започвала като докторант защото в България, обикновено, първо се влиза в институцията и след това се прави ‘вътрешна аспирантура’). Та по начина на влизане в институцията, българските доцентки, общо взето се делят на два типа, които условно можем да наречем ‘балдъзи’ и ‘хубавелки’.

Тези два основни типа, класифицирани по основните фактори за тяхното научно развитие, още в началото на своята кариера си изграждат една, общо взето еднаква, представа за това какво е наука и как се правят научни изследвания. Те бързо разбират, че научното търсене се материализира в публикация в (какво да е) специализирано списание/издание и че нещата стоят доста просто – стъпалата на разтеж по степени и звания си имат числени измерения в бройки публикации (минават дълги години докато започнат да си обясняват защо обстоятелството *къде* е публикацията има значение, но бързо схващат че този въпрос е деликатен за българската наука и трябва да се избягва). Дават си сметка че предпоставките за постигането на съответните бройки, респ. степен/звание, са главно две – усвояване на терминологията на областта и бюрократичното й използване/бръщолевене, и развиване на интуиция да разбират какво биха желали пряко стоящите над тях в научната йерархия с демонстриране на готовност и способности да им го доставят.

Кариерата на българските доцентки, естествено, е свързана с командировки/специализации в чужбина като продължителността на пребиваване и икономическият и научен стандарт на приемащата страна зависят от познаването на управленската кухня на катедрата/факултета/института и връзките с членовете на директорски/катедрени/факултетни съвети. Като правило, българската доцентка е ходила поне три пъти на дългосрочна командировка в чужбина – преди защита на докторска дисертация, след защита на такава и след придобиване на доцентското звание. В почти всички случаи, обаче, тя „специализира” в приемащата страна на позицията на начеващ graduate student и в случаите когато у нас се води „доктор” или „доцент” избягва да изтъква това обстоятелство. Въобще, тя има доста различен стил на държане в чуждестранната и българската институция – обикновено, в чужбина тя само прилежно се учи, а у нас демонстрира компетентност и творчески амбиции.

Българските доцeнтки се стремят да не пропуснат нито един симпозиум/конференция в техните области, организирани в чужбина. Обикновено те отиват на малки делегации-стада (от три-пет, а може и повече) на такива мероприятия. Могат да бъдат видяни сутрин, закъсняли на пленарните заседания, да се точат и промъкват към последните редове в залата. След обед пък, могат да се открият или на постерните сесии, показващи скромно постерче, или пък в големите магазини в центъра на града-домакин. А вечер, на рецепсиите, се тъпанят с табелките си с *Bulgaria* под името им, разговаряйки помежду си или пък с други доцентки от Македония или Украйна. Ако случайно някой от присъстващите на конференцията западни светила ги заговори, те възторжено обясняват на трудно разбираем английски кои са и колко интересни изследвания провеждат в родината си. И като се върнат веднага подават доклад до директора/декана че проф. Х от известния N-ски институт е проявил специален интерес към тяхната работа и предлагат той да бъде поканен за гостуване у нас на разноски на института/факултета.

Както бе споменато, концентрацията на доцентки в българските научни институции е различна в зависимост от научната област – тя е рязко по-висока в областите на обществените и хуманитарните науки. Доцентките са доминиращия кадрови потенциал на тези области, което им придава съответно самочувствие и някои специфични черти. По правило, те са „устати” и със специфично модерно разбиране за логика и морал. Те се отъждествяват с науката, но не могат да приемат че науката е интернационална, за тях е нелогично българската и европейската да се мерят с еднакви стандарти. От чуждестранната литература те ползват само темите, които развиват на местна почва. Те могат да публикуват на български в българско списание критика на някаква нова теза в областта им, но никога няма да изпратят публикацията си в импактно списание където тази теза се дискутира на интернационално ниво. Общо взето, доцентките от обществените и хуманитарните науки не публикуват в реномирани интернационални списания – те са се погрижили всеки институт/факултет да си има „издателско звено”, в което техните ‘студии’ се публикуват в по няколко десетки екземпляра (на бюджетни разноски) и след това се отчитат като съответни публикационни постижения.

Доцентките от неточните науки по правило не могат да си спомнят закона на Ом, формулата на солната киселина и др. подобни гимназиални знания (и дори се гордеят с това), но могат да говорят с абсолютна увереност по световните проблеми. Те са много силни на теорията, но много от тях нямат шофьорски книжки защото винаги ги късат на практическия шофьорски изпит. На катедрени съвети и семинари са много важни, но отиват сутрин на работа с препълнени пазарски чанти и бързат вечер да се приберат да сготвят на мъжа си и децата си.

Когато някой директор, завеждащ катедра или декан умре или се пенсионира не възниква никакъв проблем защото винаги има новоизлюпена доцентка да заеме неговия пост. Понастоящем повечето катедри от обществените и хуманитарните науки в българските университети се оглавяват от доцентки. Същото е в БАН – половината от многобройните оголемени хуманитарни и обществено-научни институти имат за директори доцентки. (CV-тата им са трудно откриваеми, но това е обща особеност на българския учен). Такива тежки и важни за обществото ни и националната ни идентичност институти като Института за литература, Етнографския институт, Институт за държавата и правото, Института за изследване на населението и човека, Института за обществото и знанието, са под твърдата уверена ръка на български доцентки. Те са лансирани от широкия научен състав и твърдо вярват че мисията им е да „защитават интересите” на институцията, която ръководят. Според тях, съществуването им и необходимостта от институтите им са обективно обусловени и пред тях не стои дилемата как да постъпят когато интересите на тяхната институция не съвпадат с интересите на обществото като цяло и на българските данъкоплатци. Те често изтъкват своите отговорности без много да е ясно каква е отговорността на директор на изцяло бюджетен обществено-научен или хуманитарен институт.

Казват че българската държава се нуждаела от научно обслужване. Уникалността е че то е поверено в сигурните ръце на плеада български доцентки.

Лазарин Лазаров